Møllerup
Møllerup, hovedgård (sædegård) på Djursland 5 km sydøst for Rønde. Gården ejedes til ca. 1285 af slægten Hvide, derefter af kronen og fra ca. 1430 atter af Hvideslægten; senere skiftende ejere, 1863-1915 Ahlefeldt-Laurvig. 
Efter nedrivning af det middelalderlige stenhus opførtes den nuværende trefløjede hovedbygning 1681 for Knud Gyldenstierne (d. 1682), en 30 fag lang bindingsværksbygning i to stokværk, skalmuret 1751. Østfløjen er fra 1743, vestfløjen fra 1722 er senere helt ombygget.